《读前明贡月楼先生倦飞吟及当时同僚和作赋此纪之》
清代·王家枚

鲲鹏变化北溟起，抟风上击三千里。摩云八翼忽乘空，鹏雏先向天池徙。

暨阳城外龙山趾，世泽上追汉御史。忆昔弘治乙卯秋，父子同举魁多士。

才名伯仲陈纪群，承家已足称桥梓。郎君跨灶更轶伦，三年报政官直指。

抗章首劾外戚横，触邪先从内官始。是时朝政由奄人，廷杖三十矫称旨。

纵然日月旋更明，一副提刑卒致仕。阿翁时官农部郎，粉署承恩荣金紫。

一夕倦游归去来，睥睨簪缨如脱屣。新篇赋就倦飞吟，传钞顿贵洛阳纸。

自时哲人早知机，时哉仿佛山梁雉。荐绅祖道同赋诗，斗捷争妍各逞技。

城北徐公朱紫阳，才华倜傥尤可喜。迄今世变几沧桑，卷轴纷纶目炫视。

二疏之后作者谁，千古清风堪媲美。

作者简介：字吉丞，泰阶子。工词章，兼擅考据。南菁书院高才生，为院长黄元同、缪筱珊诸先生所激赏。对于乡邦文献亦所究心，刊有重思斋丛书，以郡优廪生中式。光绪甲午举人，屡试春官不第。科举废后，纳赀官内阁中书。旋改主事，甫到部，遽患咯血症，竟以不起。著有国朝汉学师承记，晋书集注，贡息甫年谱，龙砂志略，龙砂诗存，梓里咫闻录，重思斋诗存、文存各若干卷。邑续志传文苑。